Tgi è il culpant?
da Vic Hendry

Gea – quai e capità uschia.
Diesch purs èn ids ensemen sin il funs. Els èn vegnids surprendids d’in stemprà. Tuttenina hai cumenzà a plover da tschiel rut. Ils purs scappan. Els chattan in refugi en ina chamona ch’è mez rutta. I vegn tut stgir. Il tun rampluna e vegn pli e pli datiers. I stgadaina e fa fracass. Ils gross daguts da plievgia scurlattan tras l’aria. Il chametg fa trasora ziczac. El para da tutgar mintga mument il tetg da la chamona. Ils purs piglian gronda tema. Els fan lur patratgs. I sto bain esser ch’in dad els è il culpant. Ed il tun lajegia da pudair tiers els.  .
Enfin ch’ils purs en la chamona prendan ina decisiun. Els vulan reglar la culpa tranter els. Mintgin duai pender si ses chapè davant l’isch. Il chapè ch’il vent sufla davent – a lez tutgi da prender la sort sin el. Immediat duai quel bandunar la chamona. 
Strusch ch’ils chapels èn pendids si davant l’isch, dat il suffel in vehement buf. In chapè è sgulà davent. Senza cumpassiun stumplan ils umens il pur disfortunà davant isch. En quel mument che l’um che ha gì discletg è ord ils egls, smetta il chametg da far ziczac sur il tetg da la chamona vi e nà. El dat giu amez la chamona. Il pur ch’ils auters han chatschà, era il sulet senza culpa. Pervia dad el aveva il chametg fatg ziczac sur il tetg da la chamona e n’era betg dà en. Ils auters percunter ston star bun. Els èn stads crudaivels. E tuts nov èn vegnids per la vita.